BEGRUNDELSE

1.BAGGRUND FOR FORSLAGET

Med akten om Republikken Kroatiens tiltrædelsesvilkår blev der indført en forenklet procedure for Kroatiens tiltrædelse af de konventioner (og protokoller), som medlemsstaterne har indgået på grundlag af artikel 34 i TEU (tidligere artikel K.3 i TEU). I modsætning til tidligere er det således ikke længere nødvendigt at forhandle om indgåelsen af særlige protokoller vedrørende tiltrædelsen af disse konventioner (hvilket ville have krævet en ratifikation i 28 lande). I henhold til artikel 3, stk. 4 og 5, i tiltrædelsesakten tiltræder Kroatien disse konventioner og protokoller i kraft af denne akt.

I henhold til artikel 3, stk. 5, i tiltrædelsesakten skal Rådet med henblik herpå vedtage en afgørelse om fastsættelse af en dato for, hvornår disse konventioner skal træde i kraft for Kroatiens vedkommende, og foretage alle de tilpasninger af disse konventioner, der er nødvendige som følge af den nye medlemsstats tiltrædelse (der under alle omstændigheder medfører vedtagelse af konventionerne på kroatisk, således at disse sprogversioner vil have "samme gyldighed"). Rådet træffer afgørelse på grundlag af en henstilling fra Kommissionen efter høring af Europa-Parlamentet.

Bilag I til tiltrædelsesakten indeholder listen over de pågældende konventioner og protokoller. Listen omfatter konventionen om beskyttelse af De Europæiske Fællesskabers finansielle interesser af 26. juli 1995 med tilhørende protokoller af 27. september 1996, 29. november 1996 og anden protokol af 19. juni 1997, som alle er vedtaget i henhold til afsnit VI i TEU, der sikrer fælles regler for den strafferetlige beskyttelse af De Europæiske Fællesskabers finansielle interesser. Konventionen med tilhørende protokoller af 27. september 1996 og 29. november 1996 trådte i kraft den 17. oktober 2002 efter ratifikation i de daværende 15 medlemsstater, protokollen af 19. juni 1997 trådte i kraft den 19. maj 2009 efter ratifikation i de daværende 27 medlemsstater.

Der er ikke behov for med denne henstilling fra Kommissionen at foretage de tilpasninger, der er nødvendige som følge af Kroatiens tiltrædelse af ovennævnte konvention med tilhørende protokoller, jf. artikel 3, stk. 5, i tiltrædelsesakten.

Kommissionen henstiller på baggrund af ovenstående, at Rådet træffer afgørelse om Kroatiens tiltrædelse af konventionen om beskyttelse af De Europæiske Fællesskabers finansielle interesser med tilhørende protokoller.





2.RESULTAT AF HØRINGER AF INTERESSEREDE PARTER OG KONSEKVENSANALYSER

Der skal ikke gennemføres høringer og konsekvensanalyser i forbindelse med dette forslag, da Kroatiens tiltrædelse af denne konvention med tilhørende protokoller er fastsat ved artikel 3, stk. 4 og 5, i akten om Kroatiens tiltrædelse af Den Europæiske Union.

3.JURIDISKE ASPEKTER AF FORSLAGET

Retsgrundlaget for dette forslag er artikel 3, stk. 5, i akten om Republikken Kroatiens tiltrædelse af Den Europæiske Union.

2015/0210 (NLE)

Henstilling med henblik på

RÅDETS AFGØRELSE

om Kroatiens tiltrædelse af konventionen af 26. juli 1995, udarbejdet på grundlag af artikel K.3 i traktaten om Den Europæiske Union, om beskyttelse af De Europæiske Fællesskabers finansielle interesser, protokollen af 27. september 1996, udarbejdet på grundlag af artikel K.3 i traktaten om Den Europæiske Union, til konventionen om beskyttelse af De Europæiske Fællesskabers interesser, protokollen af 29. november 1996, udarbejdet på grundlag af artikel K.3 i traktaten om Den Europæiske Union, om præjudiciel fortolkning ved De Europæiske Fællesskabers Domstol af konventionen om beskyttelse af De Europæiske Fællesskabers finansielle interesser og anden protokol af 19. juni 1997, udarbejdet på grundlag af artikel K.3 i traktaten om Den Europæiske Union, til konventionen om beskyttelse af De Europæiske Fællesskabers finansielle interesser

RÅDET FOR DEN EUROPÆISKE UNION HAR —

under henvisning til traktaten om Den Europæiske Union,